Polițiștii de la Biroul de Investigații Criminale Rădăuți au reușit să identifice și să rețină, luni, 11 martie, doi localnici care se sustrăgeau de la executarea unor pedepse.
Unul dintre mandate îl privea pe localnicul Florin Gabriel Buznean, condamnat la pedeapsa de 1 an și 9 luni închisoare pentru săvârșirea infracțiunilor de "violența în familie" și "încălcarea măsurilor dispuse prin ordinul de protecție".
Respectivul fusese condamnat pe 1 februarie, iar pedeapsa devenise între timp definitivă.
Individul a fost condamnat pentru că a pătruns în locuința mamei sale de trei ori pentru a o înjura și a o amenința cu bătaia și cu moartea, asta deși avea deja un dosar penal de violență în familie, pentru agresiuni comise tot asupra mamei sale.
Tot luni, 11 martie, judiciariștii de la Investigații Criminale Rădăuți l-au depistat și pe Ovidiu Carcea, care avea dispusă măsură de urmărire la nivel național, fiind condamnat la o pedeapsă de 1 an și 10 luni închisoare pentru săvârșirea infracțiunilor de "conducerea pe drumurile publice a unui autovehicul neînmatriculat", "conducerea pe drumurile publice a unui autovehicul cu numere false", "conducerea pe drumurile publice a unui autovehicul de către o persoană având permisul de conducere anulat" și "conducerea pe drumurile publice a unui autovehicul sub influența alcoolului".
Cu alte cuvinte, un nou "colecționar" de dosare penale la regimul rutier care ajunge după gratii.
Luni seară, cei doi condamnați au fost conduși de polițiștii rădăuțeni sub escortă în Penitenciarul Botoșani, în vederea executării pedepselor.